Source: https://e-justice.europa.eu/content_maintenance_claims-47-it-mt.do?member=1
Timestamp: 2020-07-10 00:18:10+00:00
Document Index: 1790516

Matched Legal Cases: ['qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Art. 2948', 'qorti ']

Talbiet għal manteniment - Italja
Fid-dritt Taljan, is-servizzi ta’ għajnuna għall-familji għandhom ismijiet, kundizzjonijiet u ammonti differenti skont ir-relazzjonijiet bejn il-persuna responsabbli u l-benefiċjarji. B’mod ġenerali, “manteniment” hija definita bħala l-obbligi ġġustifikati mit-tbatija tal-persuna li lilha huwa dovut.
A. “Obbligazione alimentare” huwa l-provvediment ta’ assistenza materjali lil persuna li mhijiex kapaċi tassisti lilha nfisha. Dan huwa pagabbli minn uħud mill-persuni identifikati mil-liġi, bħala parti mid-dover tagħhom ta’ solidarjetà familjari.
Ir-regoli għal dan it-tip ta’ manteniment huma stipulati fl-Artikoli 433 et seq. tal-Kodiċi Ċivili. Dan irid jitħallas meta:
teżisti relazzjoni legali speċifika bejn il-persuna li hija responsabbli li tħallas il-manteniment u l-benefiċjarju;
il-benefiċjarju, li ma jistax jipprovdi għall-għajxien tiegħu stess, jinsab f’sitwazzjoni ta’ bżonn.
Rigward il-punt (a), dawk responsabbli milli jipprovdu manteniment huma kif ġej:
il-konjuġi;
il-ġenituri, inklużi t-tfal adottati, jew fin-nuqqas tagħhom, il-qraba diretti fil-linja tad-dixxendenza;
il-ġenituri, jew fin-nuqqas tagħhom, il-qraba diretti fil-linja tal-axxendenza; il-ġenituri adottivi;
ir-raġel tat-tifla u l-mara tat-tifel;
il-missirijiet u l-ommijiet tar-rispett;
l-aħwa bniet u subien jew l-aħwa tar-rispett, bl-ewwel imsemmija li jieħdu preċedenza fuq dawk imsemmija l-aħħar.
L-obbligu jirrigwarda min jinsab fl-eqreb grad ta’ parentela, fid-digriet indikat hawn fuq.
Jekk diversi persuni jinsabu fl-istess grad, l-obbligu jinqasam pro rata skont il-kundizzjonijiet ta’ dħul tagħhom.
Fir-rigward tal-punt (b), l-ammont li jrid jitħallas huwa proporzjonali għall-bżonnijiet tal-persuna li titlob il-manteniment u għall-kundizzjonijiet ta’ dħul tad-debitur. Madankollu, dan it-tip ta’ manteniment ma għandux jaqbeż l-ammont meħtieġ biex ikopri l-ħtiġijiet vitali bażiċi tal-persuna fi bżonn finanzjarju, billi jittieħed kont tal-istatus soċjali tagħha.
B. L-“assegno di mantenimento” huwa l-forniment ta’ assistenza finanzjarja ta’ wieħed mill-konjuġi lill-konjuġi l-ieħor, f’każ ta’ separazzjoni, u għandu l-għan li jiżgura li l-persuna li tirċievih tibqa' iżżomm l-istess kundizzjonijiet ta’ għajxien bħal dawk li kienet tgawdi minnhom matul iż-żwieġ. L-“assegno di mantenimento” huwa indipendenti mill-istat ta’ bżonn tal-benefiċjarju u jista’ jintalab anki jekk il-benefiċjarju huwa f’impjieg attiv. Dan jista’ jiġi revokat u jiġi sostitwit b’pagament uniku.
Billi dan it-tip ta’ manteniment għandu l-għan li l-konjuġi jżomm livell ta’ għajxien simili għal dak li huwa gawda minnu qabel is-separazzjoni, dan huwa ġeneralment ammont ogħla mill-“assegno alimentare”. Madankollu, l-“assegno di mantenimento” mhuwiex pagabbli lill-konjuġi li huwa meqjus responsabbli għas-separazzjoni.
Fil-każ ta’ divorzju, il-qorti tista’ tagħti “assegno divorzile” lill-konjuġi li ma jkollux mezzi suffiċjenti jew f’kull każ ma jkunx jista’ jakkwistahom għal raġunijiet oġġettivi, filwaqt li jitqies id-dħul magħmul miż-żewġ konjuġi, ir-raġunijiet għad-deċiżjoni, u l-kontribuzzjonijiet personali u finanzjarji magħmula minn kull wieħed mill-konjuġi fil-ġestjoni tal-familja u l-assi tagħhom, u dawn il-fatturi jiġu evalwati abbażi tat-tul taż-żwieġ. Id-dritt għall-assegno divorzile jiġi fit-tmiem tiegħu meta l-benefiċjarju jerġa’ jiżżewweġ jew jibda familja ġdida. Madankollu, permezz tas-sentenza Nru 18287 tal-11 ta’ Lulju 2018, l-Awli Konġunti tal-Qorti Suprema ta’ Kassazzjoni (Suprema Corte di Cassazione) eskludiet il-possibbiltà ta’ assegno divorzile, billi din hija bbażata unikament fuq manteniment in rem, wara li kkonstatat li din il-forma ta’ allowance kellha sservi mhux biss bħala funzjoni ta’ sostenn iżda wkoll, bl-istess mod, bħala funzjoni kompensatorja / ta’ ugwaljanza. Konsegwentement, sabiex tingħata din l-allowance, jenħtieġ li jiġi adottat kriterju kompost li, fid-dawl tal-valutazzjoni komparattiva tal-istatus rispettiv finanzjarju/tal-proprjetà, iqiegħed importanza partikolari fuq il-kontribuzzjoni magħmula mill-eks-konjuġi li jfittex l-unifikazzjoni ta’ assi konġunti u personali, fir-rigward tat-tul taż-żwieġ, id-dħul potenzjali futur u l-età tar-riċevent.
L-assegno di divorzio jista’ ikun pagabbli minn parti waħda mill-konjuġi lill-parti l-oħra, kif ukoll minn sieħeb ċivili wieħed lill-parti l-oħra: f’dan l-aħħar każ, il-partijiet ikollhom bżonn li jidħlu fi sħab ċivili (Liġi Nru 76 tal-2016) li jirregola l-formazzjoni ta’ familji minn persuni tal-istess ġeneru.
C. It-terminu “assegno di mantenimento” jirreferi wkoll għas-sostenn finanzjarju li l-ġenituri jridu jħallsu għat-tfal tagħhom meta huma jisseparaw, jiddivorzjaw jew jieqfu jgħixu flimkien (l-Artikolu 337c tal-Kodiċi Ċivili). It-tfal (kemm jekk twieldu fi żwieġ jew barra ż-żwieġ) għandhom id-dritt għall-manteniment mill-ġenituri f’proporzjon tal-mezzi rispettivi tagħhom u skont il-kapaċità ta’ xogħol professjonali jew fid-dar tagħhom. Jekk żewġ ġenituri jisseparaw, jiddivorzjaw jew jieqfu jgħixu flimkien il-qorti tistabbilixxi l-ħlas ta’ manteniment regolari u tiddeċiedi l-ammont skont il-bżonnijiet tat-tfal, l-istandard tal-għajxien li dawn tal-aħħar kellhom meta kienu qegħdin jgħixu maż-żewġ ġenituri, l-ammont ta’ żmien mgħoddi ma’ kull ġenitur, ir-riżorsi finanzjarji taż-żewġ ġenituri u l-valur finanzjarju tad-doveri domestiċi u ta’ kura mwettqa minn kull ġenitur.
D. L-Artikolu 1(65) tal-Liġi Nru 76 tal-20 ta’ Mejju 2016 (regolament dwar is-sħubijiet ċivili bejn persuni tal-istess ġeneru u l-koabitazzjoni) jistipula li, fil-każ ta’ żewġ sħab li ma jibqgħux jgħixu ma’ xulxin, il-qorti għandha tistabbilixxi d-dritt ta’ sieħeb wieħed li jirċievi pagamenti ta’ manteniment mis-sieħeb l-ieħor meta hu jew hi j/tkun f’diffikultà finanzjarja u ma j/tkunx j/tista’ j/taqla’ l-għajxien tiegħu/tagħha stess. F’dawk il-każijiet, il-manteniment jingħata għal perijodu ta’ żmien li huwa proporzjonat mal-ammont ta’ żmien li s-sħab għexu flimkien, u skont l-Artikolu 438(2) tal-Kodiċi Ċivili. Sabiex tiġi determinata l-ordni ta’ persuni obbligati li jħallsu l-manteniment kif stabbilit fl-Artikolu 433 tal-Kodiċi Ċivili, l-obbligu ta’ sieħeb koabitant biex iħallas il-manteniment jieħu preċedenza fuq dak ta’ aħwa subien u bniet.
Sakemm isiru adulti, it-tfal għandhom id-dritt għall-manteniment mill-ġenituri tagħhom (ara l-Artikolu msemmi aktar ’il fuq). Jekk it-tfal ikunu laħqu saru maġġorenni iżda għadhom mhumiex finanzjarjament awtonomi, il-qorti tista’ tordna lil wieħed mill-ġenituri jew lit-tnejn li huma sabiex iħallsu manteniment regolari, ġeneralment imħallas direttament lit-tfal. Ladarba tifel/tifla li jkun laħaq maġġoranza jkun sar indipendenti finanzjarjament, jekk għal darba oħra t/jesperjenza diffikultajiet finanzjarji, il-ġenituri ma jkunux meħtieġa għal darba oħra li jħallsu l-manteniment, iżda minflok għandhom ikunu responsabbli biss għall-“assegno alimentare” (ara l-ittra A tal-Artikolu 1). Fl-aħħar, jekk it-tifel maġġorenni jkollu diżabilità serja, japplikaw ir-regoli għal tfal minorenni.
Għall-kisba tal-“alimenti”, persuna trid tressaq rikors quddiem il-qorti tal-post ta’ residenza tagħha, billi tehmeż kull evidenza dokumentata tal-bżonn tagħha.
Huwa possibbli li jintalab lill-qorti l-iffissar ta’ manteniment proviżorju, wara l-ftuħ tal-proċeduri u qabel ma tingħata d-deċiżjoni definittiva.
Jista’ jintalab il-manteniment għat-tfal jew għal konjuġi fi proċedimenti separati jew bħala parti minn proċedimenti li jinvolvu żewġ sħab li qed jisseparaw, jiddivorzjaw jew li ma għadhomx jgħixu flimkien. Il-manteniment jista’ ukoll jiġi stabbilit mill-qorti matul l-ewwel seduta tal-proċeduri.
Barra minn hekk, l-għoti ta’ manteniment għat-tfal, għal konjuġi jew għal sieħeb ċivili jista’ jikkostitwixxi waħda mill-kwistjonijiet li huma s-suġġett ta’ ftehim li ntlaħaq wara negozjati li saru fil-preżenza tal-avukati (il-punt 6 tad-Digriet Liġi Nru 132/2014): f’tali ftehim, il-partijiet jimpenjaw ruħhom li jikkooperaw ma’ xulxin in bona fide u b’integrità sabiex isolvu b’mod amikevoli t-tilwima bejniethom dwar is-separazzjoni u l-kustodja tagħhom fuq it-tfal kollha. Il-ftehim milħuq wara dawk in-negozjati li saru fil-preżenza tal-avukati għandu jintbagħat, fi żmien għaxart ijiem, lill-Prosekutur Pubbliku tal-qorti kompetenti, li, jekk i/tqis li l-ftehim jissodisfa l-aħjar interessi tat-tfal, għandu/għandha j/tawtorizzah. Il-ftehim awtorizzat huwa ekwivalenti għal digriet ġudizzjarju ta’ separazzjoni jew divorzju.
Permezz ta’ ċirkolari ddatata t-22 ta’ Mejju 2018, il-Ministeru tal-Ġustizzja ddikjara kif ġej. Jekk il-ftehim jiġi konkluż quddiem reġistratur ċivili, l-uffiċċju ta’ dak ir-reġistratur joħroġ iċ-ċertifikat previst fl-Artikolu 39 tar-Regolament Nru 2201 tal-2003. Min-naħa l-oħra, fir-rigward tal-ftehimiet li saru wara n-negozjati li saru fil-preżenza tal-avukati, irid jiġi kkonstatat li ċ-ċertifikat imsemmi fl-Artikolu 39 imsemmi aktar ’il fuq irid jinħareġ mill-Prosekutur Pubbliku li jkun awtorizza l-ftehim jew li jkun ta’ l-awtorizzazzjoni, inkwantu avukat ma jistax jiġi kklassifikat bħala “awtorità” għall-iskopijiet tar-Regolament Nru 2201 tal-2003, u billi jitqies ukoll il-fatt li dan il-ftehim jista’ isir validu u effettiv biss, u għalhekk rikonoxxibbli u infurzabbli barra mill-pajjiż, permezz ta’ digriet definittiv maħruġ mill-Prosekutur Pubbliku. Bħala konsegwenza, fil-każ li l-Prosekutur Pubbliku jkun irrifjuta li jawtorizza l-ftehim u l-awtorizzazzjoni tkun ġiet mgħoddija mill-imħallef li jippresjedi l-qorti (skont il-punt 6(2) tad-Digriet-Liġi), ikun għall-korp ġudizzjarju aġġudikant li joħroġ iċ-ċertifikat inkwistjoni.
Jekk il-persuna inkwistjoni ma tkunx tista’ tidher il-qorti (jekk għadha mhix ta’ età, jew hija adult ikklassifikat bħala inkompetenti), it-talba ġudizzjarja għall-manteniment jenħtieġ li titressaq mir-rappreżentant legali tagħha (il-ġenituri fil-każ ta’ minorenni, il-kustodji fil-każ ta’ adulti), li jista’ ikun ukoll amministratur ta’ appoġġ maħtur skont l-Artikoli 404 et seq. tal-Kodiċi Ċivili.
Skont ir-Regolament (KE) Nru 4/2009, fi kwistjonijiet relatati ma’ obbligi ta’ manteniment fl-Istati Membri, il-ġuriżdizzjoni għandha tkun f’idejn:
il-qorti tal-post fejn il-konvenut għandu r-residenza abitwali tiegħu, jew
il-qorti tal-post fejn il-kreditur għandu r-residenza abitwali tiegħu, jew
il-qorti li, skont il-liġi nazzjonali, għandha l-ġuriżdizzjoni biex twettaq proċeduri li jikkonċernaw l-istatus ta’ persuna jekk il-kwistjoni relatata ma’ manteniment tkun anċillari għal dawk il-proċeduri, ħlief jekk dik il-ġuriżdizzjoni tkun ibbażata biss fuq iċ-ċittadinanza ta’ waħda mill-partijiet, jew
il-qorti li, skont il-liġi nazzjonali, għandha l-ġuriżdizzjoni biex iżżomm proċeduri li jikkonċernaw ir-responsabbiltà ta’ ġenitur jekk il-kwistjoni relatata ma’ manteniment tkun anċillari għal dawk il-proċeduri, ħlief jekk dik il-ġuriżdizzjoni tkun ibbażata biss fuq in-nazzjonalità ta’ waħda mill-partijiet.
Ir-rikors għal manteniment irid jiġi mressaq minn avukat, li jirrapreżenta l-parti fil-qorti.
L-assistenza minn avukat mhijiex meħtieġa jekk id-deċiżjoni dwar il-manteniment hija inkluża fil-ftehim bejn iż-żewġ konjuġi li qegħdin jisseparaw bi ftehim reċiproku. F'dan il-każ, il-ftehim jitressaq quddiem il-qorti, li tivvalidah u tapprovah (l-Artikolu 711 tal-Kodiċi tal-Proċedura Ċivili).
Persuna li tibda kawża quddiem il-qrati ċivili trid tħallas tariffa għar-reġistrazzjoni (contributo unificato di iscrizione a ruolo). Din it-tariffa tvarja skont it-tip u l-valur tal-każ.
Barra minn hekk, id-digrieti maħruġa mill-qorti huma suġġetti għal taxxa ta’ reġistrazzjoni.
Madankollu, il-proċeduri dwar il-manteniment tat-tfal huma eżenti minn kull ħlas ta' miżati għar-reġistrazzjoni.
Il-partijiet iridu wkoll iħallsu l-ispejjeż legali tal-avukati li jirrapreżentawhom fil-qorti. ﻿Mhuwiex possibbli li tingħata indikazzjoni tal-ispejjeż legali mistennija, peress li dawn ivarjaw skont il-livell ta’ kumplessità tat-tilwima.
Il-persuni mingħajr riżorsi jistgħu jitolbu li jinħatar avukat sabiex jassistihom mingħajr ħlas, bl-ispejjeż sostnuti mill-Istat (għajnuna legali).
Fil-mument tal-kitba, sabiex rikorrent ikun eliġibbli għal għajnuna legali, hu jew hi għandu/għandha jkollu/jkollha dħul annwali taxxabbli, kif muri fuq id-dikjarazzjoni l-aktar reċenti tiegħu, ta’ mhux aktar minn EUR 11 493,82 (id-Digriet Ministerjali tas-16 ta’ Jannar 2018, ippubblikat (il-Gazzetta Uffiċjali) Nru 49 tat-28 ta’ Frar 2018). Il-limitu massimu jiġi aġġornat perjodikament. Jekk il-persuna tikkoabita flimkien mal-konjuġi, sieħeb ċivili jew ma’ membri oħra tal-familja tagħha, id-dħul annwali totali jiġi kkalkulat billi jingħadd id-dħul mill-membri kollha tal-familja, inkluż ir-rikorrent.
Jekk huwa jikkoabita flimkien mal-konjuġi tiegħu jew ma' membri oħra tal-familja tiegħu, id-dħul jiġi kkalkolat billi jingħadd id-dħul miksub matul l-istess perjodu mill-membri kollha tal-familja, inkluż ir-rikorrent. F’dak il-każ, id-dħul massimu biex wieħed jikkwalifika għall-għajnuna legali jiżdied b' EUR 1 032,91 għal kull membru tal-familja li miegħu r-rikorrent ikun qiegħed igħix.
Ir-rikorsi għall-għajnuna legali jitressqu quddiem il-Consiglio dell’Ordine degli Avvocati (il-Kamra tal-Avukati) tal-post fejn tinsab il-qorti li għandha ġuriżdizzjoni fil-każ.
Ir-rikors jrid jistipula r-raġunijiet u l-bażi ġuridika għat-talba u jrid jinkludi evidenza dokumentata. Il-Kamra tal-Avukati ma tagħtix għajnuna legali jekk it-talbiet li jitressqu quddiem il-qorti huma infondati.
Jekk il-Kamra tal-Avukati tilqa’ ir-rikors, il-parti interessata tista’ taħtar avukat difensur billi tagħżlu mill-elenku tal-avukati awtorizzati biex jaqdu l-funzjonijiet tal-avukat li joffru għajnuna legali b’xejn.
Uħud mill-Kmamar tal-Avukati jipproċedu sabiex jagħżlu l-avukat li jieħu l-kawża.
Ir-rikors għall-għajnuna legali jista’ jitressaq f’kull stadju u istanza tal-proċedimenti u huwa validu għall-istanzi suċċessivi kollha.
Il-limitu massimu tad-dħul imsemmi aktar ’il fuq ma jistax jinqabeż matul id-durata kollha tal-proċedimenti.
Jekk it-talba għall-għajnuna legali mhijiex aċċettata, il-persuna kkonċernata tista' tagħmel talba oħra quddiem il-qorti li hija kompetenti mill-kawża.
L-ordni mill-qorti li jistabbilixxi l-għoti u l-ammont tal-manteniment, u li jordna l-ħlas tiegħu, hija sentenza ta' kundanna li tikkostitwixxi titolu eżekuttiv.
Is-sentenza li tiddikjara d-dritt għall-manteniment timponi l-obbligu fuq id-debitur li iħallas il-benefiċjarju l-ammont li bih ikun jista’ jissodisfa l-eżiġenzi fundamentali ta’ għajxien tiegħu (spejjeż tal-ikel, akkomodazzjoni, lbies u spejjeż għall-beni u s-servizzi intiżi sabiex jippermettu minimu ta’ ħajja deċenti). Fl-iffissar tal-ammont tal-manteniment, il-qorti tieħu kont ukoll tal-kundizzjonijiet finanzjarji tad-debitur.
Is-sentenza li tiddikjara l-ammont tal-manteniment affavur konjuġi separat tieħu wkoll kont tal-livell ta' għajxien matul iż-żwieġ.
Is-sentenza li tiddikjara l-ammont tal-manteniment affavur tfal minuri, jew anki maġġorenni iżda mhux awtonomi, tieħu kont tal-ħtieġa dwar l-edukazzjoni u t-taħriġ.
L-ammont tal-manteniment huwa awtomatikament allinjat mal-indiċi tal-ISTAT, jew eventwalment skont parametri oħra li l-partijiet ikunu qablu magħhom jew ġew previsti fis-sentenza.
L-ammont tal-manteniment jista' sussegwentement jiġi mmodifikat fuq talba tal-persuna interessata jew tal-kreditur, liema talba għandha titressaq lill-qorti kompetenti li ġeneralment hija dik li tkun tat l-ewwel sentenza.
Il-qorti tistabbilixxi l-forom u l-modalitajiet tal-ħlas tal-manteniment.
Rigward is-separazzjoni personali, il-qorti tista’ tordna lil partijiet terzi li jkunu obbligati jħallsu xi somom tal-flus lid-debitur, inkluż perjodikament (pereż. lill-impjegatur tiegħu), li jħallsu parti mis-somma direttament lill-konjuġi separat.
Il-manteniment irid jitħallas lill-kreditur.
Il-manteniment affavur tat-tfal li għadhom minuri jitħallas lill-konjuġi li għandu/għandha l-kustodja tagħhom.
Il-manteniment ordnat mill-qorti affavur ta’ tfal li saru maġġorenni iżda li mhumiex awtonomi finanzjarjament jitħallas direttament lit-tfal, sakemm il-qorti ma tiddeċidix mod ieħor.
Jekk id-debitur ma jħallasx il-manteniment volontarjament, il-benefiċjarju għandu l-mezzi tas-soltu għall-infurzar tal-obbligi finanzjarji.
Huwa possibbli wkoll li jiġi applikat l-Artikolu 614a tal-Kodiċi tal-Proċedura Ċivili, li jipprovdi inċentivi għat-twettiq volontarju ta’ obbligi biex jitwettaq att partikolari: permezz ta’ ordni ta’ kundanna, il-qorti tista’ tiffissa, fuq it-talba ta’ parti (u dment li tali miżura ma tkunx inġusta b’mod inekwivoku), somma ta’ flus li għandha titħallas mill-persuna responsabbli għall-manteniment għal kull ksur jew nuqqas ta’ konformità sussegwenti, jew għal kull dewmien fl-implimentazzjoni tal-ordni. L-ordni tal-kundanna jikkostitwixxi ordni ta’ infurzar għall-ħlas tas-somom dovuti għal kull ksur jew nuqqas ta’ konformità.
Id-dritt għall-manteniment mhuwiex fih innifsu suġġett għal terminu ta’ preskrizzjoni. Il-ħlasijiet individwali dovuti u mhux imħallsa huma suġġetti għall-preskrizzjoni ta' perjodu ta’ ħames snin (Art. 2948(2) tal-Kodiċi Ċivili). Barra minn hekk, il-preskrizzjoni hija sospiża bejn il-konjuġi u bejn dawk li jeżerċitaw ir-responsabbiltà tal-ġenituri għall-persuni li jirċievu l-manteniment.
Ara l-punt li ġej.
Inħoloq reċentement Fond mill-Istat għall-ħlas ta’ manteniment lill-konjuġi fi żmien finanzjarju diffiċli li ma jistgħux jaqilgħu l-għajxien tagħhom stess u lit-tfal minuri kollha li jgħixu magħhom, u kif ukoll lit-tfal adulti b’diżabilità serja, meta parti waħda mill-konjuġi li għandha tħallas il-manteniment tonqos milli tagħmel dan.
Sabiex titħallas dan il-manteniment (mill-Ministeru tal-Ġustizzja (Ministero della Giustizia)), il-parti kkonċernata trid tressaq rikors quddiem il-qorti tal-post li fih tgħix.
Il-ħlasijiet mill-Ministeru tal-Ġustizzja jsiru bil-quddiem. Il-Ministeru tal-Ġustizzja mbagħad jirkupra s-somom dovuti mill-konjuġi li naqset milli tħallas.
Persuna intitolata għal ħlasijiet tal-manteniment minn xi ħadd li jgħix fi Stat Membru ieħor tista’ tikseb assistenza mill-Awtorità Ċentrali tal-Italja. Il-persuna intitolata għall-manteniment fil-konfront ta’ debitur residenti f’pajjiż ieħor tista' titlob l-assistenza mingħand l-awtorità ċentrali Taljana u permezz tagħha, fl-Istat Membru li fih id-debitur stabbilixxa r-residenza tas-soltu tiegħu, tressaq talba għal rikonoxximent, dikjarazzjoni li jkollha forza eżekutorja u ta' infurzar tad-deċiżjoni li tirrikonoxxi l-intitolament tagħha għall-manteniment, skont is-sistema ta' kooperazzjoni stabbilita mill-Kapitolu VII tar-Regolament (KE) Nru 4/2009.
Id-Dipartiment tal-Ġustizzja tal-Minorenni u tal-Komunitajiet fi ħdan il-Ministeru tal-Ġustizzja - (Ministero della Giustizia - Dipartimento per la Giustizia Minorile e di Comunità) - hija l-Awtorità Ċentrali għall-Italja maħtura skont l-Artikolu 49 tar-Regolament (KE) Nru 4/2009 għall-irkupru tal-manteniment f’tilwim ta’ natura transfruntiera fil-qasam ġudizzjarju Ewropew.
Id-dettalji ta’ kuntatt tal-Awtorità Ċentrali tal-Italja huma kif ġej:
Faks (+39) 06 06.68808 323
Posta elettronika: acitalia0409.dgmc@giustizia.it
Jekk kreditur i/tkun jgħix fi Stat Membru ieħor u jkun irid jinforza fl-Italja deċiżjoni li tirrikonoxxi l-intitolament tiegħu/tagħha għal manteniment, hu/hi j/tista’ j/titlob assistenza mill-Awtorità Ċentrali tal-Istat Membru li qed j/tgħix fih, u permezz ta’ dik l-awtorità i/tressaq rikors skont l-Artikolu 56, billi j/tuża is-sistema ta’ kooperazzjoni stabbilità fil-Kapitolu VII tar-Regolament (KE) Nru 4/2009.
Kreditur li j/tgħix fi Stat Membru ieħor ma j/tistax titlob assistenza diretta mill-Awtorità Ċentrali tal-Italja.
Rigward l-aċċess għall-ġustizzja, fil-każijiet ta’ tilwim transfruntier, l-iskema prevista fil-Kapitolu V tar-Regolament (KE) Nru 4/2009 hija direttament applikabbli.
Għalhekk, fit-tilwim għar-rikonoxximent jew ir-rikonoxximent u d-dikjarazzjoni li jkollha forza eżekutorja ta’ deċiżjonijiet u għall-infurzar ta’ deċiżjoni maħruġa fl-Istat jew diġà rikonoxxuta, jekk ir-rikorrent għandu/għandha anqas minn 21 sena, l-għajnuna legali b’xejn hija awtomatikament prevista, irrispettivament mid-dħul jew minn jekk ir-rikors huwiex iġġustifikat, kif meħtieġ mir-regoli ġenerali fis-seħħ fl-Italja dwar l-aċċess għall-għajnuna legali.
Għar-rikorsi dwar il-manteniment għat-tfal tal-età ta’ 21 sena jew aktar, u għal rikorsi li ma jirriżultawx minn relazzjoni ta’ filjazzjoni (l-istess bħar-rikorsi mressqa minn parti waħda mill-konjuġi jew minn persuni oħra abbażi ta’ rapport ta’ filjazzjoni jew affinità mal-kreditur), tingħata l-għajnuna legali jekk jiġu ssodisfati l-kundizzjonijiet abitwali tad-dħul u ta’ ġustifikazzjoni tar-rikors, f’konformità mal-leġiżlazzjoni Taljana (ara l-punt 7).
Skont is-sistema ta’ koperazzjoni stipulata fil-Kapitolu VII tar-Regolament (KE) Nru 4/2009, l-Awtorità Ċentrali tal-Italja tittrażmetti r-rikors għall-għajnuna legali lill-Kamra tal-Avukati rispettiva.
Għall-ipproċessar ta’ talbiet ta’ kooperazzjoni trażmessi skont il-Kapitolu VII, l-Awtorità Ċentrali Taljana tuża l-metodi segwenti:
hija tinkoraġġixxi soluzzjonijiet amikevoli billi tibgħat stedina lid-debituri sabiex jissodisfaw volontarjament l-obbligu tagħhom;
hija tistieden id-debituri sabiex jikkuntattjaw l-Awtorità Ċentrali biex jaqblu dwar il-modalitajiet tat-tranżazzjoni tal-kawża;
hija tillokalizza d-debitur billi taċċedi għall-bażi tad-data tar-reġistru nazzjonali tal-muniċipalitajiet Taljani (Indice nazionale dei comuni italiani) u dik tal-amministrazzjoni tal-ħabsijiet (Amministrazione penitenziaria), jew inkella billi tikkuntattja l-uffiċċji tal-insinwa għall-popolazzjoni lokali;
hija tiġbor informazzjoni dwar id-dħul u l-assi tad-debitur, bl-assistenza tal-pulizija għat-taxxa (polizia tributaria);
hija tiffaċilita l-ġbir ta’ evidenza dokumentata, fil-kuntest tal-miżura speċifika prevista fl-Artikolu 51(2)(g) tar-Regolament, f’kooperazzjoni mal-awtoritajiet ġudizzjarji;
hija tiffaċilita l-għoti ta’ għajnuna legali kif spjegat fil-punti 7 u 18 aktar ’il fuq.
L-aħħar aġġornament: 11/06/2020